钦定古今图书集成/明伦汇编/皇极典/第295卷 > 鲁郡〈徐圆朗〉
## 钦定古今图书集成/明伦汇编/皇极典/第295卷 > 鲁郡〈徐圆朗〉

《唐书徐圆朗传》：“圆朗者，兖州人。隋末为盗，据本郡，以
兵徇琅邪以西，北至东平，尽有之，胜兵二万，附李密。
密败，归窦建德，山东平，投兖州总管鲁郡公。高祖遣
葛国公盛彦师安辑河南，抵任城，会黑闼兵起，圆朗
执彦师应之，自号鲁王。黑闼以为大行台元帅，兖、郓、
陈、杞、伊、洛、曹、戴等州豪桀皆杀吏应贼。秦王已破黑”
闼，遣兵屯济阴经略之，圆朗惧。河间人刘复礼说圆
朗曰：“彭城有刘世彻，才略不常，有异相，士大夫许其
必王。将军欲自用，恐败，不如迎世彻立之，功无不济。”
圆朗谓然，乃迎之。盛彦师以世彻若联叛，祸且不解，

遣徇地，所至皆下，忌而杀之。会淮安王神通、李世𪟝
合兵攻圆朗，圆朗数败，总管任瓌遂围兖州。降者争
逾城，圆朗穷，弃城与下数骑夜亡，为野人所杀。